Mən məst idim, ol məstlə axır belə düşdüm
Mən məst idim, ol məstlə axır belə düşdüm,
Qıl fikrimi saqi ki, yaman müşkülə düşdüm.
Pərvanəvü bülbül kimi bitab degildim,
Bilməm neçin oddan-oda, dildən-dilə düşdüm.
Qüdsilərilə aləmi-əqdəsdə gəzərkən 
Yarəb, neyləmişdim ki, bu abü gilə düşdüm. 
Nacinslərin söhbətini məndən eşit kim,
Mən bir neçə gün, bir neçə huşyar ilə düşdüm.
Ol kuyi dedin tərk eləyim tərki-sər etdim,
Çün öz gücüm ilə belə durdum, belə düşdüm.
Məcnun olub ol Leyliyi - aləm tələbində, 
Evdən-evə, çölden-çölə, eldən-elə düşdüm. 
Sordu ki, mənim dərdimə, Qövsi, necə düşdün? 
Baş qoydum ayağma ki, saqi, belə düşdüm.
Qəzəllər